K. Cibulková, poslankyňa: (2007-02-02):
Pokiaľ táto diskusia smeruje k naprávaniu krívd a odstraňovaniu diskriminácie v prospech súčasných i budúcich dôchodcov, je to dobré. Naopak, zlé a nebezpečné je, ak sa diskusia uberá smerom, ktorý je pre účastníkov dôchodkového zabezpečenia zneisťujúcim, zastrašujúcim či dokonca škodlivým. A práve takéto smerovanie diskusie bolo podnetom na podanie ústavného zákona, ktorý dnes prerokúvame. Stali sme sa svedkami toho, ako najvyšší predstavitelia tohto štátu od jesene minulého roku začali zneisťovať takmer tretinu občanov Slovenska. Preto bolo a je našou povinnosťou konať. V sporivom pilieri je zapojených viac ako 1,5 mil. občanov Slovenska, ktorí majú na svojich účtoch k dnešnému dňu podľa aktuálnych informácií viac ako 30 mld. korún. Aj tieto fakty len potvrdzujú, že druhý pilier je silným, nenahraditeľným a úspešným prvkom dôchodkového systému zabezpečenia. Je vykúpením pre budúcich dôchodcov, pretože sa mohli na rozdiel od tých súčasných dôchodcov rozhodnúť slobodne a zodpovedne, čo aj nakoniec urobili. Nepoznám krajinu, v ktorej by predseda vlády čo i len uvažoval o znížení súkromného osobného vlastníctva tretiny občanov svojej krajiny. Predsedom vlády na začiatku avizované a dnes, samozrejme, popreté zníženie odvodov z 9 na 6 % by znamenalo znárodnenie budúcich dôchodcov, alebo ak chcete v priemere zníženie dôchodkov o 6-tis. korún, alebo povedané zníženie osobného majetku takmer o milión korún. Je naozaj tragédiou, že premiér Robert Fico čo i len zauvažoval o znížení dôchodkov budúcich dôchodcov. Ako vôbec tieto úvahy korešpondujú so sociálnou demokraciou či solidárnou sociálnou politikou SMER-u? Už ani nehovoriac o porovnávaní druhého dôchodkového piliera k nebankovým subjektom či dokonca pyramídovým hrám, či tragikomickému nápadu zabrániť správcovským dôchodcovským spoločnostiach investovať do rizikového kapitálu, čo sa vlastne ani nedá, pretože ony podľa súčasne platného zákona doňho investovať nemôžu. Zdá sa, že 1,5 mil. občanov dokáže urobiť to, čo nedokáže predseda vlády. Byť zodpovedným. Sporitelia však dali veľmi rýchlo najavo svoje znepokojenie aj prostredníctvom nedávneho prieskumu. 70 % sporiteľov odkazuje premiérovi jednoznačné nie pre zníženie odvodov do druhého piliera. A po druhé, nepoznám ani jednu ministerku či ministra práce, ktorý by rovnako tretinu z občanov svojej krajiny zneisťoval tvrdeniami, že, citujem, „40 % sporiteľov si na dôchodok nenasporí, pretože sa ocitli v druhom pilieri bez toho, aby o tom vedeli, alebo preto, že sa nechali oklamať a do druhého piliera vstúpili, hoci to pre nich najmä z titulu veku bolo nevýhodné“. Koniec citátu pani ministerky Tomanovej. Vážená pani ministerka, v druhom pilieri je zapojených 90 % sporiteľov vo veku od 25 do 40 rokov. Znamená to, že veľmi jednoznačne pochopili kritérium veku. A ešte niečo navyše. Pre 97 % z nich bolo silnou motiváciou vstupu dedenie úspor. Cieľom ústavného zákona nie je fixovať, ako to interpretujú niektorí koaliční poslanci, dnes nastavené parametre druhého piliera. Jeho cieľom je zabrániť akýmkoľvek legislatívnym úpravám, ktoré by zhoršovali postavenie samotných sporiteľov. Vážené dámy, vážení páni, toto sú hlavné dôvody, pre ktoré predkladáme tento návrh ústavného zákona. Vnímame to ako nezištnú, potrebnú a opodstatnenú pomoc pre 1,5 mil. občanov krajiny, ktorí nechcú žiť v neistote a strachu o svoju starobu. Nezoberme im budúcnosť, pre ktorú sa rozhodli dobrovoľne, slobodne a zodpovedne. Ďakujem za pozornosť. (Potlesk.)